นายกรัฐมนตรี ย้ำความพร้อมเปิดประเทศ ขอบคุณทุกฝ่ายร่วมมือ พลิกฟื้นให้กลับมาตั้งตัวอีกครั้ง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แถลงภายหลังการประชุม ศบค. ว่า ผลการประชุมมีรายละเอียดต่างๆ มากมายที่จะทำให้เกิดความร่วมมือและเตรียมการให้พร้อมทั้งภาครัฐ เอกชนและประชาชน โดยทุกหน่วยงานต้องดำเนินการเปิดประเทศให้ทันตามที่ประกาศไว้ในวันที่ 1 พฤศจิกายนนี้ ซึ่งมาตรการต่างๆ เป็นการสร้างความมั่นใจให้กับต่างประเทศที่จะเข้ามาในประเทศไทย ตลอดจนมาตรการรองรับในฐานะเจ้าของบ้านที่จะทำอย่างไรให้เกิดความพร้อมมากที่สุด อีกทั้งจะต้องใช้เวลาที่เหลืออยู่ในเดือนตุลาคมและพฤศจิกายน พิจารณา 2 มาตรการที่กำหนดไว้แล้วคือ มาตรการเปิดประเทศและการผ่อนคลายกิจการ กิจกรรมต่างๆ ภายใต้กรอบของสาธารณสุข ขณะเดียวกันมีหลายประเทศต้องการเดินทางเข้ามาในไทย ซึ่งก็จะต้องพิจารณาอย่างรอบคอบและให้เป็นไปตามหลักเกณฑ์ที่กำหนดไว้ และต้องปรับให้เหมาะสมกับสถานการณ์ทั่วโลก ทั้งนี้ยืนยันความพร้อมในการร่วมมือพลิกฟื้นการท่องเที่ยวไทยให้กลับมาอีกครั้งตามศักยภาพที่มีอยู่ พร้อมขอทุกฝ่ายทั้งชาวไทยและชาวต่างชาติที่พำนักในไทยช่วยกันประชาสัมพันธ์ความพร้อมของไทยในการเปิดรับนักท่องเที่ยวด้วยนายกรัฐมนตรี ยังขอประกาศว่า วันนี้ขอความร่วมมือประชาชน เพื่อเป็นจุดเริ่มต้นเล็กๆที่จะช่วยให้คนในหลายภาคส่วนของไทยได้เริ่มกลับมาทำมาหากินและตั้งตัวได้อีกครั้ง ซึ่งต้องมีความพยายามดึงนักท่องเที่ยวต่างชาติเข้ามาในไทยมากขึ้นและต้องสอดคล้องกับศักยภาพของไทยด้วย นอกจากนี้ ในที่ประชุม ศบค.วันนี้ ยังแสดงให้เห็นว่า เวลาที่คนไทยร่วมมือกันจะสามารถทำสิ่งที่เหนือความคาดหมายได้เสมอ โดยทราบดีว่าทุกฝ่ายต้องทำงานอย่างหนัก เพื่อจะให้เกิดขึ้นได้ภายใน 2 สัปดาห์ ขอขอบคุณทุกฝ่ายที่เกี่ยวข้อง ขณะเดียวกันมาตรการต่างๆ ไม่ได้ใช้เฉพาะคนต่างประเทศเท่านั้น แต่ต้องรองรับคนไทยที่จะเดินทางกลับประเทศด้วย ภายใต้กติกาเดียวกัน